KIRJALLINEN KYSYMYS E-0139/00 esittäjä(t): Marie Isler Béguin (Verts/ALE) komissiolle. Life-sopimus Murcian (Espanja) kosteikkojen suojelemiseksi.



Virallinen lehti nro 303 E , 24/10/2000 s. 0147 - 0148



KIRJALLINEN KYSYMYS E-0139/00 esittäjä(t): Marie Isler Béguin (Verts/ALE) komissiolle (27. tammikuuta 2000) Aihe: Life-sopimus Murcian (Espanja) kosteikkojen suojelemiseksi Vuonna 1993 Euroopan komissio allekirjoitti Life-sopimuksen(1)(2) Murcian alueen kanssa. Sopimukseen sisältyy toimia Saladar de Lo Poyo -luonnonsuojelualueen suojelemiseksi. Euroopan parlamentin vetoomusvaliokunta käsittelee vetoomusta 921/96 Cartagenan aluesuunnitteluohjelman(3) muutoksesta, jossa on suunnitelma yli 20 000 asukkaan taajaman rakentamisesta kosteikon välittömään läheisyyteen. Tämän johdosta komissio päätti heinäkuussa 1997 keskeyttää sopimukseen perustuvat maksut, kunnes alueen pitkän aikavälin suojelu on turvattu. Kesäkuussa 1999 komissio päätti jatkaa maksuja kahdella ehdolla. Ensiksikin, että alueellisella lailla 4/1992(4) vahvistettu luonnonvarojen käyttöä koskeva suunnitelma (Plan de Ordenación de los Recursos Naturales, PORN) hyväksytään lopullisesti(5) ja toiseksi, että rakentamishankkeen ympäristöarviosta toimitetaan täydentäviä tietoja. Asiasta vastaavat viranomaiset hyväksyivät edellä mainitun rakentamishankkeen(6) ja siihen kuuluvan vaikutustutkimuksen, mutta PORN-suunnitelmaa ei ole vielä hyväksytty lopullisesti eikä täydentäviä tietoja ole toimitettu riittävästi. Lisäksi muutoksesta numero 55 eikä rakennussuunnitelmasta ole toimitettu asianmukaista ympäristövaikutusten arviota direktiivien 85/337/ETY(7) ja 97/11/ETY(8) mukaisesti, vaikka ne selvästi kuuluvat kyseisten direktiivien liitteissä määriteltyihin hanketyyppeihin ja täyttävät direktiiveissä asetetut kriteerit. Kyseinen alue on tunnustettu(9) tärkeäksi lintualueeksi ja nimetty(10) Ramsar-alueeksi. Siksi se olisi pitänyt nimittää direktiivin 79/409/ETY(11) mukaiseksi erityissuojelualueeksi, niin kuin alueelliset viranomaiset itsekin toteavat(12). Alue sisältyy myös Natura 2000:een soveltuvien alueiden luetteloon direktiivin 92/43/ETY(13) mukaisesti. Aikooko komissio toteuttaa Life-sopimuksen puitteissa konkreettisia toimenpiteitä, koska edunsaaja ei ole täyttänyt antamiaan takuita. Jos aikoo, mitä ne toimenpiteet olisivat? Katsooko komissio, että olisi aiheellista päättää oikeudellisesta tai muun tyyppisestä aloitteesta Saladar de Lo Poyoa ja sitä ympäröivää aluetta koskevien edunsaajan toimien johdosta ja pyrkiä siten tehokkaasti panemaan täytäntöön edellä mainittuja yhteisön direktiivejä? (1) Komission päätös, 15. lokakuuta 1993, KOM(93) 2824 lopullinen. (2) Life-luonto-hanke B4-3200/93/775. (3) Aluesuunnittelusta ja yleisistä töistä vastaavan ministerin (Consejero de Política Territorial y Obras Pública) päätös, annettu 2. elokuuta 1996, jonka Murcian alueen hallitus ratifioi 24. tammikuuta 1997. (4) Murcian alueen maankäytöstä ja suojelusta 30. heinäkuuta 1992 säädetty laki Ley Regional 4/1992. (5) Alunperin hyväksytty ympäristö-, maatalous ja vesiministerin päätöksellä 28. joulukuuta 1998. (6) Aluesuunnittelusta ja yleisistä töistä vastaavan ministerin päätös, annettu 3. marraskuuta 1999, jolla vahvistetaan Lo Poyon alueen rakentamissuunnitelma (Programa de Actuación Urbanistica, PAU). (7) EYVL L 175, 5.7.1985, s. 40. (8) EYVL L 73, 14.3.1997, s. 5. (9) Espanjan tärkeät lintualueet, Sociedad Española de Ornitología Bird Life International, 1998. (10) Lausuma, annettu 4. marraskuuta 1994, ministerineuvoston 15. heinäkuuta 1994 tekemästä päätöksestä. (11) EYVL L 103, 25.4.1979, s. 1. (12) Ympäristö-, maatalous- ja vesiministerin esityksestä alueellisen ympäristöneuvoston (Consejo Asesor Regional de Medio Ambiente) lokakuussa 1996 tekemä päätös. (13) EYVL L 206, 22.7.1992, s. 7. Margot Wallströmin komission puolesta antama vastaus (8. maaliskuuta 2000) Yhteisö osallistuu alueella toteutettavan kosteikkojen suojeluhankkeen LIFE B4-3200/93/775 Conservación y Gestión de Humedales y otros ecosistemas característicos de zonas áridas de la región de Murcia yhteisrahoitukseen sen nojalla, mitä säädetään ympäristöalan rahoitusvälineen (Life) perustamisesta annetun asetuksen (ETY) N:o 1973/92(1) muuttamisesta 15. heinäkuuta 1996 annetussa neuvoston asetuksessa (EY) N:o 1404/96. Komissio on lähettänyt kyseisen Life-Luonto-hankkeen edunsaajalle eli Murcian aluehallinnolle useita pyyntöjä tietojen saamiseksi. Kahdessa viimeisessä tiedustelukirjeessä komissio muistutti hankkeen edunsaajaa siitä, ettei useisiin kirjeisiin vielä ollut saatu vastausta, ja pyysi tätä vastaamaan niihin mahdollisimman nopeasti. Koska komissio odottaa edelleen näihin kysymyksiinsä tarkkaa vastausta eli paikan lopullista maankäyttösuunnitelmaa ja täydentävää selvitystä, jotta sillä olisi riittävästi aikaa saada käyttöönsä lopullisen päätöksen tekemiseen tarvittavat tiedot. Tähän päivään mennessä edunsaajalta ei vielä ole saatu mitään vastausta. Koska komissio ei ole vieläkään saanut Espanjan aluehallinnon viranomaisilta takuita kyseessä olevan alueen todellisesta suojelusta, komissio ryhtyy tarpeellisiksi katsomiinsa toimenpiteisiin, mukaan luettuina edellä mainitun sopimuksen mukaiset toimenpiteet maksujen keskeyttämiseksi tai, mikäli tarpeen, jo maksettujen summien perimiseksi takaisin. (1) EYVL L 181, 20.7.1996.